**LĒMUMS**

Liepājā

|  |  |
| --- | --- |
| 2022.gada 20.janvārī | Nr.8/2  (prot. Nr.2, 5.§) |

Par deleģēšanas līguma slēgšanu ar  
Pašvaldības sabiedrību ar ierobežotu  
atbildību "LIEPĀJAS LEĻĻU TEĀTRIS"

Likuma "Par pašvaldībām" 15.panta pirmās daļas 5.punktā noteikta pašvaldību autonomā funkcija - rūpēties par kultūru un sekmēt tradicionālo kultūras vērtību saglabāšanu un tautas jaunrades attīstību (organizatoriska un finansiāla palīdzība kultūras iestādēm un pasākumiem, atbalsts kultūras pieminekļu saglabāšanai u.c.).

Saskaņā ar likuma "Par pašvaldībām" 15.panta ceturto daļu no katras autonomās funkcijas izrietošu pārvaldes uzdevumu pašvaldība var deleģēt privātpersonai vai citai publiskai personai. Pārvaldes uzdevuma deleģēšanas kārtību, veidus un ierobežojumus nosaka Valsts pārvaldes iekārtas likums. Saskaņā ar Valsts pārvaldes iekārtas likuma 40.panta pirmo un otro daļu privātpersonai pārvaldes uzdevumu var cita starpā deleģēt ar līgumu, ja tas paredzēts ārējā normatīvajā aktā, ievērojot šā likuma 41.panta otrās un trešās daļas noteikumus. Pārvaldes uzdevumu var deleģēt vienīgi tad, ja pilnvarotā persona attiecīgo uzdevumu var veikt efektīvāk.

Pašvaldības sabiedrība ar ierobežotu atbildību "LIEPĀJAS LEĻĻU TEĀTRIS" (turpmāk arī - SIA "LIEPĀJAS LEĻĻU TEĀTRIS") ir dibināta 2000.gada 22.septembrī, kuras galvenais pamatdarbības veids ir mākslinieciskā darbība.

Liepājas pilsētas dome ar 2021.gada 21.janvāra lēmumu Nr.9/1 "Par pašvaldības līdzdalību kapitālsabiedrībās" ir izvērtējusi pašvaldības dalību SIA "LIEPĀJAS LEĻĻU TEĀTRIS", konstatējot, ka kapitālsabiedrības SIA "LIEPĀJAS LEĻĻU TEĀTRIS" darbība atbilst Valsts pārvaldes iekārtas likuma 88.pantam, kā arī noteikusi kapitālsabiedrībai vispārējo stratēģisko mērķi - rūpēties par kultūru un sekmēt tradicionālo kultūras vērtību saglabāšanu un tautas jaunrades attīstību, radot daudzveidīgu, laikmetam atbilstošu repertuāru bērniem, jauniešiem un pieaugušajiem. Saskaņā ar Liepājas pilsētas pašvaldības izvērtējumu - Pašvaldības sabiedrība ar ierobežotu atbildību "LIEPĀJAS LEĻĻU TEĀTRIS" darbojas nozarē, kur tirgus nav spējīgs nodrošināt sabiedrības interešu īstenošanu attiecīgā jomā un attiecīgi šajā nozarē ir jānodrošina augstas kvalitātes standartu.

Pamatojoties uz Liepājas pilsētas attīstības programmas 2015.-2020.gadam (programma spēkā līdz jaunas Attīstības programmas apstiprināšanai) pielikuma Nr.2.1. "Rīcību plāns 2015.-2020.gadam" Rīcību 1.3.3.(1.) "Vairot Liepājas īpašo devumu Latvijas un starptautiskajā kultūras telpā (mūzikas, teātra, vizuālās mākslas u.tml. jomās)".

Pamatojoties uz Valsts pārvaldes iekārtas likuma 40.pantu, 41.panta pirmo daļu, likuma "Par pašvaldībām" 15.panta pirmās daļas 5.punktu, kā arī ievērojot Liepājas valstspilsētas pašvaldības domes pastāvīgās Izglītības, kultūras un sporta komitejas 2022.gada 13.janvāra lēmumu (sēdes protokols Nr.1), Liepājas valstspilsētas pašvaldības dome **nolemj:**

Noslēgt deleģēšanas līgumu (pielikumā) ar Pašvaldības sabiedrību ar ierobežotu atbildību "LIEPĀJAS LEĻĻU TEĀTRIS" par no likuma "Par pašvaldībām" 15.panta pirmās daļas 5.punktā noteiktās pašvaldības autonomās funkcijas izrietoša pārvaldes uzdevuma - rūpēties par kultūru un sekmēt tradicionālo kultūras vērtību saglabāšanu un tautas jaunrades attīstību - deleģēšanu.

|  |  |  |
| --- | --- | --- |
| Priekšsēdētājs | | Gunārs Ansiņš |
| Nosūtāms: | Domes priekšsēdētāja birojam, Kultūras pārvaldei, Kapitālsabiedrību pārvaldības uzraudzības un revīzijas daļai, Juridiskajai daļai, Izpilddirektora birojam, Finanšu pārvaldei, PSIA "LIEPĀJAS LEĻĻU TEĀTRIS" | |